Document ID: 32015R0131

REGOLAMENT TA' IMPLIMENTAZZJONI TAL-KUMMISSJONI (UE) 2015/131
tat-23 ta' Jannar 2015
li jemenda r-Regolament (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta' prodotti organiċi minn pajjiżi terzi
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta' Ġunju 2007 dwar il-produzzjoni organika u t-tikkettar ta' prodotti organiċi u li jħassar ir-Regolament (KEE) Nru 2092/91 (1), u b'mod partikolari l-Artikolu 33(2) u (3) u l-Artikolu 38(d) tiegħu,
Billi:
(1)
L-Anness III tar-Regolament (KE) Nru 1235/2008 (2) jistabbilixxi l-lista ta' pajjiżi terzi li s-sistemi tal-produzzjoni u l-miżuri tal-kontroll tagħhom għall-produzzjoni organika ta' prodotti agrikoli huma rikonoxxuti bħala ekwivalenti għal dawk stabbiliti fir-Regolament (KE) Nru 834/2007.
(2)
Ir-Repubblika tal-Korea ressqet talba f'konformità mal-Artikolu 33(2) tar Regolament (KE) Nru 834/2007 lill-Kummissjoni biex tiġi inkluża fil-lista stabbilita fl-Anness III għar-Regolament (KE) Nru 1235/2008 għal ċerti prodotti agrikoli pproċessati. Hija ressqet l-informazzjoni meħtieġa skont l-Artikoli 7 u 8 ta' dak ir-Regolament. L-analiżi ta' dik l-informazzjoni, id-diskussjonijiet sussegwenti mal-awtoritajiet tar-Repubblika tal-Korea u eżami fuq il-post dwar ir-regoli tal-produzzjoni u l-miżuri ta' kontroll applikati mir-Repubblika tal-Korea wasslu għall-konklużjoni li f'dak il-pajjiż ir-regoli li jirregolaw il-produzzjoni u l-kontrolli tal-prodotti organiċi ta' prodotti agrikoli pproċessati biex jintużaw bħala ikel huma ekwivalenti għal dawk stabbiliti fir-Regolament (KE) Nru 834/2007. Konsegwentement, ir-Repubblika tal-Korea għandha tiġi inkluża fil-lista stabbilita fl-Anness III tar- Regolament (KE) Nru 1235/2008 għal prodotti agrikoli pproċessati biex jintużaw bħala ikel (prodotti tal-Kategorija D).
(3)
L-Anness IV tar-Regolament (KE) Nru 1235/2008 fih lista ta' korpi ta' kontroll u awtoritajiet ta' kontroll li huma kompetenti biex iwettqu l-kontrolli u joħorġu ċ-ċertifikati f'pajjiżi terzi għall-għan ta' ekwivalenza. Bħala konsegwenza tal-inklużjoni tar-Repubblika tal-Korea fl-Anness III ta' dak ir-Regolament, il-korpi ta' kontroll u l-awtoritajiet ta' kontroll rilevanti rikonoxxuti s'issa għall-importazzjoni ta' prodotti tal-kategorija D mir-Repubblika tal-Korea għandhom jitħassru mill-Anness IV.
(4)
Għaldaqstant, l-Annessi III u IV tar-Regolament (KE) Nru 1235/2008 għandhom jiġu emendati skont dan.
(5)
L-inklużjoni tar-Repubblika tal-Korea fl-Anness III tar-Regolament (KE) Nru 1235/2008 għandha tapplika mill-1 ta' Frar 2015. Sabiex l-operaturi jkunu jistgħu jadattaw għall-emendi li saru fl-Annessi III u IV tar-Regolament (KE) Nru 1235/2008, l-emenda tal-aħħar Anness għandha, madankollu, tapplika biss wara perjodu ta' żmien raġonevoli.
(6)
Il-miżuri stipulati f'dan ir-Regolament huma skont l-opinjoni tal-Kumitat regolatorju għall-produzzjoni organika,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1235/2008 huwa emendat kif ġej:
(1)
L-Anness III huwa emendat skont l-Anness I ta' dan ir-Regolament.
(2)
L-Anness IV huwa emendat skont l-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Il-punt (1) tal-Artikolu 1 għandu japplika mill-1 ta' Frar 2015.
Il-punt (2) tal-Artikolu 1 għandu japplika mill-1 ta' Mejju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta' Jannar 2015.

Labels: 3
18
17
6